P r e d k l a d a c i a   s p r á v a

	Na pozvanie predsedu vlády Slovenskej republiky uskutočnil v dňoch 5.-6. marca 2003 oficiálnu návštevu SR predseda vlády Rumunska Adrian Nastase s manželkou a sprievodom.

	Okrem plenárnych rokovaní s predsedom vlády M. Dzurindom, absolvoval premiér A. Nastase stretnutie s predsedom NR SR P. Hrušovským. Na pôde UK v Bratislave mu bola udelená Veľká zlatá medaila a predniesol svoju prednášku na tému: „Európsky projekt – jeho prítomnosť, minulosť a budúcnosť“. Premiéri spoločne otvorili ekonomické fórum pre slovenských a rumunských podnikateľov dňa 6. marca. Vo Zvolene vzdala rumunská delegácia úctu pamiatke rumunských vojakov padlých pri oslobodzovaní Slovenska v II. svetovej vojne a pochovaných v tomto meste. Počas návštevy bola podpísaná medzivládna Dohoda o vnútrozemskej plavbe, ktorú za SR podpisoval minister dopravy, pôšt a telekomunikácií P. Prokopovič a za Rumunsko minister dopravy a verejných prác M. Mitrea.

	Obsahom rokovaní boli otázky ďalšej spolupráce oboch krajín v politickej oblasti,  odznelo niekoľko návrhov zvyšovania ekonomického obratu medzi krajinami. Partneri si vymenili názory na najaktuálnejšie otázky medzinárodného diania najmä krízovú situáciu okolo Iraku. Venovali sa tiež transatlantickej spolupráci a európskej integrácii. Významnú časť rozhovorov tvoril vývoj v problematike Zákona o Maďaroch žijúcich v susedných štátoch, ktorá sa bezprostredne dotýka Slovenskej republiky i Rumunska.